Diari Oficial de la Generalitat Valenciana


Sumari del DOGV 4986, del 15-04-2005 (2005/3700)

Informació pública del dictamen de declaració de la zona d'oci al complex urbanístic Peñíscola Playa com a zona acústicament saturada.
--------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/3700


Organisme emissor
:   Ajuntament de Peníscola

Tipus de document
:   Anunci

Informació pública del dictamen de declaració de la zona d'oci al complex urbanístic Peñíscola Playa com a zona acústicament saturada. [2005/S3700]
  
L'alcalde president de l'Ajuntament de Peñíscola, fa saber:
  
Que per l'Ajuntament Ple, en sessió de data 17 de març de 2005, es va adoptar el següent acord:
  
«6. Dictamen declaració de la zona d'oci al complex urbanístic Peñíscola Playa com a zona acústicament saturada. S'informa del dictamen de la Comissió d'Urbanisme, Servicis i Medi Ambient.
  
(...)
  
Amb motiu de la concentració d'establiments públics i recreatius i l'aglomeració de persones que durant anys s'han anat produint a la zona d'oci de la urbanització Peñíscola Playa i davant la formulació de nombroses denúncies per sorolls, este ajuntament ha tramitat el corresponent expedient per a la declaració d'esta zona d'oci com a zona acústicament saturada.
  
Sotmesa a informació pública la proposta de declaració de zona acústicament saturada, durant el termini d'exposició han presentat al·legacions Belinda Fernández Sorlí, Juan Palau Urquizo i José Vicente Palau Lluch, la Comunitat de Propietaris de la urbanització Peñíscola Playa i les mercantils Maloma, SL, Standard Peñíscola, SL, Ferma 2009, SL, Julipubs, SL i Compañía Ibérica Sol, SL, que consten en l'expedient.
  
Vistos els informes emesos per l'enginyer industrial municipal, pel tècnic d'administració general de l'ajuntament i per la Direcció General de Qualitat Ambiental de la Conselleria de Territori i Habitatge, que consten en l'expedient i dictamen favorable de la Comissió d'Urbanisme, Servicis i Medi Ambient, de conformitat amb el que establixen els articles 28 i següents de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i en l'Ordenança Municipal sobre Prevenció de la Contaminació Acústica (protecció contra sorolls i vibracions), per unanimitat, s'acorda:
  
Primer. Desestimar en la totalitat les al·legacions formulades per Belinda Fernández Sorlí, Juan Palau Urquizo i José Vicente Palau Lluch, i per les mercantils Maloma, SL, Standard Peñíscola, SL, Ferma 2009, SL, Julipubs, SL i Compañía Ibérica Sol, SL, en virtut dels raonaments continguts en els informes emesos al respecte per l'enginyer industrial municipal i pel tècnic d'administració general, que consten en l'expedient.
  
Segon. Estimar l'al·legació formulada per la Comunitat de Propietaris de la Urbanització Peñíscola Playa, en allò referent a la procedència de declaració de zona acústicament saturada.
  
Tercer. Pel que fa a les mesures que proposa adoptar la Comunitat de Propietaris de la Urbanització Peñíscola Playa en l'altressí de l'escrit d'al·legacions:
  
a) Estimar parcialment l'al·legació formulada referent a l'establiment d'horari restringit per al desenvolupament de les activitats, i desestima la fixació de les 0.00 hores com a horari límit per a la utilització de qualsevol sistemes d'amplificació i/o emissió sonora, i correspon a l'ajuntament ple l'establiment d'estos horaris restringits en exercici de la potestat discrecional conforme al que establixen els articles 29 i 30 de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.
  
b) Estimar parcialment la sol·licitud de suspensió en la tramitació de llicències per a la implantació de qualsevol activitat recreativa i/o d'oci que incorpore ambientació musical o productora de sorolls i vibracions en l'àmbit objecte de la declaració, i desestimar l'al·legació d'establiment d'una distància mínima de 100 metres a comptar des de la comunitat de propietaris per a poder autoritzar la implantació de noves activitats, per considerar que estes noves activitats, perquè l'ajuntament done la seua autorització, hauran d'acomplir en tot moment les condicions acústiques establides en la Llei 7/2002, de Protecció contra la Contaminació Acústica, i en el Decret 266/2004, del Consell de la Generalitat, pel qual s'establixen normes de prevenció i correcció de la contaminació acústica, i adoptarà les mesures correctores que calguen i els mecanismes de control adequats en garantia per a evitar molèsties, risc o dany per a les persones.
  
c) Estimar la sol·licitud de control efectiu per part de la policia local del compliment de l'horari de tancament.
  
d) Desestimar la sol·licitud d'inspecció pels servicis municipals de l'estat de les instal·lacions dels locals d'oci, per requerir-se als titulars dels esmentats locals la justificació de l'adopció, compliment i acreditació davant l'ajuntament de les mesures correctores a què fa referència l'al·legació.
  
Quart. Declarar zona acústicament saturada la zona d'oci de la Urbanització Peñíscola Playa, en l'àmbit grafiat en l'informe sobre «mesura dels nivells de soroll i vibracions a la urbanització Peñíscola Playa», que consta en l'expedient.
  
Cinqué. Suspendre en esta zona, durant el termini d'un any, l'atorgament de noves llicències d'obertura, modificació o ampliació de les existents. Esta suspensió queda restringida exclusivament per a l'exercici d'activitats recreatives i/o d'oci que incorporen ambientació musical o productores de sorolls i vibracions.
  
Sisé. Limitar l'horari de tancament de les activitats que es desenvolupen a la zona objecte de la declaració a la 1.00 hores.
  
Seté. Per a autoritzar el funcionament de les activitats amb equip de música o que desenvolupen activitats musicals, el titular de l'establiment haurà de presentar amb caràcter previ estudi realitzat per tècnic competent i visat pel col·legi oficial corresponent amb els continguts recollits en l'article 3 de l'Ordenança Municipal sobre Protecció de la Contaminació Acústica (Butlletí Oficial de la Província de Castelló núm. 76, de 25 de juny de 2002), perquè els servicis tècnics municipals ho comproven. Així mateix haurà d'aportar certificat d'aïllament acústic que acredite el compliment dels límits establits de conformitat amb el que establix l'article 16 del Decret 266/2004, de 3 de desembre, i en els articles 35 i 39 de la Llei 7/2002, de 3 de desembre.
  
Huité. De conformitat amb el que establix l'article 4 de l'Ordenança Municipal sobre Protecció de la Contaminació Acústica, els locals amb nivell sonor musical interior hauran d'instal·lar doble porta i aire condicionat, i l'activitat es desenvoluparà amb les portes i finestres tancades. Sense el compliment d'este requisit no s'autoritzarà l'exercici de l'activitat.
  
Nové. El període de vigència de la declaració de zona acústicament saturada és d'un any.
  
Desé. Notificar la present resolució als interessats i procedir a publicar esta en el Diari Oficial de la Generalitat Valenciana.»
  
La qual cosa es fa pública als efectes previstos en l'article 29.5 de la Llei 7/2002, de la Generalitat Valenciana, de Protecció contra la Contaminació Acústica.